विष्णुस्मृतिः/पञ्चनवतितमोऽध्यायः
वानप्रस्थस्तपसा शरीरं शोषयेत् । । ९५.१  । ।

ग्रीष्मे पञ्चतपाः स्यात् । । ९५.२  । ।

आकाशशायी प्रावृषि  । । ९५.३  । ।

आर्द्रवासा हेमन्ते  । । ९५.४  । ।

नक्ताशी स्यात् । । ९५.५  । ।

एकान्तरद्व्यन्तरत्र्यन्तराशी वा स्यात् । । ९५.६  । ।

पुष्पाशी  । । ९५.७  । ।

फलाशी  । । ९५.८  । ।

शाकाशी  । । ९५.९  । ।

पर्णाशी वा  । । ९५.१०  । ।

यवान्नं पक्षान्तयोर्वा सकृदश्नीयात् । । ९५.११  । ।

चान्द्रायणैर्वा वर्तेत  । । ९५.१२  । ।

अश्मकुट्टः  । । ९५.१३  । ।

दन्तोलूखलिको वा  । । ९५.१४  । ।

तपोमूलं इदं सर्वं देवमानुषिकं जगत् ।
तपोमध्यं तपोऽन्तं च तपसा च तथा धृतम्  । । ९५.१५  । ।

यद्दुष्चरं यद्दुरापं यद्दूरं यच्च दुष्करम्  ।
सर्वं तत्तपसा साध्यं तपो हि दुरतिक्रमम्  । । ९५.१६  । ।